Klerewinkels sukkel onder swak ekonomie | Maroela Media
Argieffoto van Mr Price-ingang ter illustrasie. Foto: Randridge Mall.
Ondanks November se sterk kleinhandelgegewens, het twee van die Johannesburgse Effektebeurs (JE) se swaargewig-winkelaandele Donderdag die mark met swak verkoopsyfers teleurgestel. Dit het in die proses die JE laer gedruk.
Dawie Klopper, 'n direkteur by PSG Wealth, sê die kleinhandelsektor gaan wurg terwyl die ekonomie steeds sukkel om sy kop op te lig. Boonop wys hy daarop dat die werkloosheidspook ook die ekonomie lamlê.
"Ek dink die ekonomie is steeds swak. Werkloosheid is steeds uitermatig hoog," het hy gesê.
Klopper het bygevoeg: "Daarmee saam is Swart Vrydag eintlik net 'n manier om van ou voorraad ontslae te raak en marges is baie dun. Ongelukkig is verbruikers se bietjie geld met Swart Vrydag opgebruik en het Desemberverkope teleurgestel."
Op die beurs het die algehele indeks Donderdag met 0,7% gedaal. Mr Price het met -16,7% getuimel. Woolworths het met -10% gedaal. Die aandele was onder druk weens swak groei in hul verkoopsyfers.
Mr Price sê ná goeie Kersverkope in 2017, toe president Cyril Ramaphosa se oorwinning by die ANC-kongres in Johannesburg Ramaforie aangeblaas het, het verlede jaar se Kers- en Swart Vrydag-verkope teen 'n slakkepas verloop.
Die winkelgroep wat, onder meer, as Sheet Street en Mr Price Home sake bedryf, het 'n oorsig vir sy Desemberkwartaal gegee. Dit is die derde kwartaal van sy boekjaar.
Volgens Mr Price is daar steeds knelpunte in die ekonomie wat tot 'n verswakking in verbruikersvertroue gelei het. Die kleinhandelaar wys daarop dat Ramaphosa se oorwinning by Nasrec, waar hy vir Jacob Zuma as ANC-president opgevolg het, stemming tydelik 'n hupstoot gegee het.
Die winkelgroep voeg by dat Swart Vrydag se verkope teleurstellend was. Die uitblinker in die Mr Price-groep was Mr Price Sport.
Die groep se algehele verkope het met 3,5% gegroei en het R7,1 miljard beloop in dié kwartaal.
Per afdeling was die groei in Mr Price Sport 12,7% gedurende die Desemberkwartaal.
By Woolworths het sy verkope in sy nievoedselafdeling gesukkel. Bykans R5 miljard is van Woolworths se markwaarde uitgewis.
Die Kaapstad-gebaseerde groep sukkel ook met sy belange in die buiteland wat, onder meer, die David Jones-kettinggroep in Australië insluit.
Twee vooraanstaande winkelgroepe, Truworths (-9%) en Clicks (-4%), se verkopehet ook skerp gedaal.
Die enigste ligpunt was die Foshini-groep wat 'n positiewe verkoopsverslag uitgereik. Die aandeelprys het met gestyg nadat Foschini aangekondig het dat sy verkope vir die nege maande tot einde Desember met 22,7% gestyg het. Foschini het daarop gewys dat sy buitebelange, wat in Australië en die Verenigde Koninkryk is, ook sterk gegroei het.
Intussen het Mike Schüssler, die hoofekonoom by ecoomists.co.za, 'n donker prentjie vir die land se ekonomiese vooruitsig geskets.
Hy sê dat dit 18,6 jaar sal neem om werkloosheid uit te wis. Volgens Schüssler kom dit neer op die skep van 'n nuwe werkgeleentheid elke minuut oor daardie periode. Werkloosheid word as 'n kritieke struikelblok vir die ekonomie beskou.
dalk moet hulle begin deur die verbruiker die voordeel te gee van die lae pryse wat hulle vir die gemors wat hulle uit china invoer betaal, in plaas van om ons die hoe pryse te vra wat jy verwag van uitstaande kwaliteit produkte
Na my mening sal kliente diens binne die winkel verkope verbeter. Vuil winkels en lang toue by die betaalpunt maak dat ek by 'n winkel uitstap en by 'n ander plek gaan koop. Sommige winkels pak nie klere volgens groote, gewoonlik is die kleiner klere voor en die groter klere agter. Ons vind ook dat werkers nie die vooraad op die rakke aanvul vanuit die stoor. Ons skoonseun werk vir 'n groot handelsmerk in JHB en ons ingelig van 'n spesiale aanbieding op klere, koop drie produkte en kry een gratis. Hier in NLS is twee sulke winkels, albei in… Lees meer »
Snaaks hoe drankwinkels nooit die probleem het nie.
Kan nie dink dat Mr. PRICE enigsins geldmaak nie. Hulle klere is swak en net vir studente bedoel.
Neewat, Mr. PRICE SPORT is 100X beter. Klere beter kwaliteit en ook vir meer verskye mense.
Woolworth will make more money if they make better clothes for the older people. Why did they take the wide legg jeans away for example. One of the reasons. We stopped buying from Woolworth and so some of my friends